# logoISirkel.epsNotáhta ● Notat

|  |  |
| --- | --- |
| Geasa/Til: |   |
| Min čuj./Vår ref: | 21/343 - 26 |
| Beaivi/Dato: | 11.10.2021 |
|  |  |
|  |  |

#

***Ozat go ođđa hástalusaid?***

**HR-ráđđeaddi**

Sámedikkis lea rabas bistevaš virgi áššemeannudeaddjin bargiidjuhkosis.
Juhkosis leat 6 bargi oktan fágajođiheddjiin, ja gullá hálddahusossodahkii.

Álgin farggamusat.
Bargosadji lea muhtin Sámedikki kánturbáikkiin, gos lea sadji.

**Barggut**
Bargiidjuhkosis lea ovddasvástádus HR strategalaš ovdánahttinproseassain, mas rekrutteren, gelbbolašvuođa ovdánahttin, DBS ja bargiid- ja bálkápolitihkka leat guovddážis. Dasto doaimmaha juogus jotkkolaš bargiidhálddašeami ja hálddaša guoskevaš láhka- ja šiehtadusortnegiid.

Virggi váldobarggut:

* Jođihit rekrutterenproseassaid
* Strategalaš HR-bargu gelbbolašvuođa- ja resursaplánemis
* Ráhkadit analysaid strategalaš mearrádusaid doarjuma várás
* Plánet, čađahit ja čuovvulit mielbargiidiskkademiid
* Eará barggut mat gusket HR:i
* Áššemeannudeapmi ja eará barggut mat gullet juhkosa ovddasvástádussurggiide

Virgái sáhttet maid biddjot eará barggut mat gullet Sámedikki doibmii.

**Gelbbolašvuođagáibádus**
Virgái háliidit bargi geas lea masteroahppu dahje vástideaddji oahppu relevánta fágasuorggis (HR ja bargiidjođiheapmi, organisašuvdnapsykologiija jna.) Kandidáhtat guđiin lea unnimusat bachelorgráda dahje vástideaddji oahppu, ja unnimusat 5 jagi relevánta bargohárjáneapmi, sáhttet árvvoštallojuvvot virgái.

Kandidáhtat guđet máhttet sámegiela, válljejuvvojit ovddabeallai earáid.
Kandidáhtat guđet eai máhte sámegiela, galget ceavzit SÁÁL 1 ja 2 vástideaddji eksámeniid, jagi siste maŋŋel bargui álgima. Oahppu bistá jahkebeali, ja bargoaddi máksá oahppogoluid.

**Mii deattuhit:**

* Máhtu sámi servodatdiliid birra
* Hárjáneami almmolaš hálddašeamis
* Buriid ovttasbargo- ja gulahallandáidduid
* Buori njálmmálaš ja čálalaš ovdanbuktindáiddu
* Dáiddu bargat iešheanalaččat, struktuvrralaččat ja ulbmillaččat
* Veahkkáivuođa

Virggis deattuhuvvojit oahppu, bargovásáhusat, persovnnalaš heivvolašvuohta ja mokta.

**Bálká- ja bargoeavttut**

Virgi bálkáhuvvo Stáhta regulatiivva mielde virgekodas 1434 ráđeaddi dahje 1364 seniorráđđeaddi, bargoduogáža ja gelbbolašvuođa vuođul.